b'\n_START_ARTICLE_\nEurovision Song Contest 2001\n_START_SECTION_\nBakgrunn\n_START_PARAGRAPH_\nDanmark og kringkasteren DR var vertskap etter at Olsen Brothers vant konkurransen i 2000 med sangen \xc2\xabFly on the Wings of Love\xc2\xbb. Dette var f\xc3\xb8rste gang p\xc3\xa5 37 \xc3\xa5r at konkurransen ble arrangert i Danmark. Til programledere valgte kanalen journalisten Natasja Crone Back og skuespilleren S\xc3\xb8ren Pilmark. Logoen var i klassisk dansk minimalisme: fire sirkler som sammen dannet en hjerteform. Logoen ble gjenskapt p\xc3\xa5 scenen, ved at lysanlegget var laget som de fire sirklene. _NEWLINE_DR hadde lenge problemer med \xc3\xa5 finne en passende arena for konkurransen, og vurderte flere byer. Til slutt la kanalen finalen til hovedstaden K\xc3\xb8benhavn og fotballstadionet Parken stadion med kapasitet til 38\xc2\xa0000 tilskuere. Anlegget manglet imidlertid tak, noe som er et krav for \xc3\xa5 kunne huse konkurransen. Stadioneierne fikk bygget et tak, som ble ferdig kort tid f\xc3\xb8r pr\xc3\xb8vene startet. Arenaen er fremdeles den st\xc3\xb8rste som noen gang er brukt i konkurransen. _NEWLINE_EBU satte deltakergrensen til 23 land dette \xc3\xa5ret. Vertslandet Danmark og de fire store \xc3\xb8konomiske bidragsyterne Frankrike, Spania, Storbritannia og Tyskland var direktekvalifisert. De 18 \xc3\xb8vrige deltakerne var landene med h\xc3\xb8yeste gjennomsnittspoengsum fra \xc3\xa5rene 1996\xe2\x80\x932000. Bosnia-Hercegovina, Polen, Slovenia, Litauen og Hellas returnerte til konkurransen, mens Romania, Sveits, Nord-Makedonia, Finland, Belgia, \xc3\x98sterrike og Kypros m\xc3\xa5tte st\xc3\xa5 over konkurransen dette \xc3\xa5ret._NEWLINE_Et nytt kvalifiseringssystem tok til \xc3\xa5 gjelde dette \xc3\xa5ret; det var kun de 15 best plasserte landene, samt de fire store som var kvalifisert til finalen i 2002.\n_START_SECTION_\nSendingen\n_START_PARAGRAPH_\nProgrammet startet med at fjor\xc3\xa5rsvinnerne Olsen Brothers kom p\xc3\xa5 scenen i Parken og sang vinnersangen \xc2\xabFly on the Wings of Love\xc2\xbb, f\xc3\xb8r de fortsatte med sin nyeste singel, \xc2\xabWalk Right Back\xc2\xbb. Deretter kom programlederne Natasja Crone Back og S\xc3\xb8ren Pilmark p\xc3\xa5 scenen og \xc3\xb8nsket velkommen til finalen. Som en vri var hele manuset til programlederne dette \xc3\xa5ret p\xc3\xa5 rim._NEWLINE_Deretter startet presentasjonen av de 23 bidragene. Rekkef\xc3\xb8lgen var avgjort ved loddtrekning, Nederland startet, mens vertslandet Danmark avsluttet. Norge hadde startnummer fire. Hvert bidrag ble introdusert med postkort som viste bilder av det moderne Danmark innen alt fra geografi, turisme og industri, til kunst og kultur._NEWLINE_Engelsk var det klart mest dominerende spr\xc3\xa5ket, og hele 20 av landene sang helt eller delvis p\xc3\xa5 engelsk. Blant annet sang Frankrike og Tyrkia deler av sangene sine p\xc3\xa5 engelsk for f\xc3\xb8rste gang._NEWLINE_Pausenummeret var ved popgruppen Aqua som fremf\xc3\xb8rte et potpurri av sine st\xc3\xb8rste hits som \xc2\xabBarbie Girl\xc2\xbb, \xc2\xabAround the World\xc2\xbb og \xc2\xabTurn Back Time\xc2\xbb. P\xc3\xa5 slutten av nummeret opptr\xc3\xa5dte ogs\xc3\xa5 den danske gruppen Safri Duo._NEWLINE_P\xc3\xa5 forh\xc3\xa5nd var Frankrike, Hellas, Slovenia og Sverige de st\xc3\xb8rste favorittene til \xc3\xa5 vinne konkurransen. Avstemningen utviklet seg i stedet til \xc3\xa5 bli et kappl\xc3\xb8p mellom Estland og Danmark, med Hellas og Frankrike like bak. Til slutt dro Estland fra og vant uventet med sin \xc3\xa5ttitallsinspirerte \xc2\xabEverybody\xc2\xbb. Dave Benton, som utgjorde den ene halvparten av vinnerduen, kommer opprinnelig fra Aruba og ble den f\xc3\xb8rste fargede artisten til \xc3\xa5 vinne Eurovision Song Contest. Benton hadde tidligere bodd i Norge og spilt p\xc3\xa5 danskefergen mellom Kristiansand og Hirtshals. Vinnersangen fikk toppoeng fra hele ni land, men fikk liten kommersiell suksess etter seieren. I stedet var det tredjeplassen, Hellas med Antique og \xc2\xab(I Would) Die for You\xc2\xbb, som ble den store hiten i Europa dette \xc3\xa5ret. I Norge l\xc3\xa5 det greske bidraget p\xc3\xa5 VG-lista i fire uker, mens vinnerl\xc3\xa5ten ikke n\xc3\xa5dde listen.\n_START_SECTION_\nNorges bidrag\n_START_PARAGRAPH_\nDet norske bidraget var \xc2\xabOn My Own\xc2\xbb, fremf\xc3\xb8rt av musikalsangeren Haldor L\xc3\xa6greid. Han hadde vunnet en klar seier i den norske finalen i Oslo Spektrum i februar. Det norske bidraget var skrevet av Ole Henrik Antonsen,\xc2\xa0Tom-Steinar Hanssen og Ole J\xc3\xb8rgen Olsen._NEWLINE_Utdypende artikkel: Melodi Grand Prix 2001_NEWLINE_I Eurovision Song Contest var Norge det fjerde landet p\xc3\xa5 scenen, og L\xc3\xa6greid hadde med seg koristene \xc3\x85shild Stensrud, Benedicte Swendgaard, Karin Kvalvaag, Per \xc3\x98ystein S\xc3\xb8rensen og H\xc3\xa5vard Gryting p\xc3\xa5 scenen. I avstemningen fikk Norge bare tre poeng fra Portugal og endte med det p\xc3\xa5 sisteplass sammen med Island. Den svake plasseringen gjorde at Norge ikke fikk delta i konkurransen \xc3\xa5ret etter. Dette var f\xc3\xb8rste gang Norge ble sl\xc3\xa5tt ut av en finale i Eurovision Song Contest._NEWLINE_Jostein Pedersen kommenterte sendingen p\xc3\xa5 NRK1, mens Stein Dag Jensen kommenterte p\xc3\xa5 NRK P1. Roald \xc3\x98yen leste de norske stemmene via satellitt fra Oslo. De norske seerne hadde Danmark p\xc3\xa5 topp, vinneren Estland p\xc3\xa5 andreplass, Hellas p\xc3\xa5 tredjeplass og Frankrike p\xc3\xa5 fjerdeplass. 1 503 000 seere fulgte finalen p\xc3\xa5 NRK1, noe som var p\xc3\xa5 niv\xc3\xa5 med \xc3\xa5rene i forveien.\n_START_SECTION_\nAvstemningen\n_START_PARAGRAPH_\nHvert land ga 1\xe2\x80\x938, 10 og 12 poeng til sine ti favorittsanger via telefonavstemning eller som en kombinasjon av seerstemmer og jury. Hellas, Kroatia og Malta brukte kombinert jury og telefonavstemning, mens Bosnia-Hercegovina, Russland og Tyrkia kun brukte jury, siden en telefonavstemning ikke var teknisk gjennomf\xc3\xb8rbart i disse landene. De \xc3\xb8vrige landene brukte telefonavstemning, og det var kun lov \xc3\xa5 stemme tre ganger per telefon. Seerne fikk ti minutter p\xc3\xa5 seg til \xc3\xa5 stemme. Overdommer for avstemningen var Christine Marchal-Ortiz fra\xc2\xa0EBU._NEWLINE_Avstemningen var sv\xc3\xa6rt tett i begynnelsen, og flere land vekslet p\xc3\xa5 lede. Da seks land hadde stemt, ledet Estland med 48 poeng. Like bak l\xc3\xa5 Frankrike og Hellas med 45 poeng, mens Danmark var nummer fire med 41 poeng. Halvveis uti avstemningen ledet Danmark med 87 poeng, foran Frankrike med 83 og Estland med 82. Deretter fikk Estland fire toppoeng p\xc3\xa5 rad, og tok ledelsen med Danmark like bak. Da Estland ga 12 poeng til Danmark, var stillingen Estland 166 mot Danmarks 165. Da Hellas stemte som nest siste land, ble den estiske seieren sikret, og Estland vant til slutt med 21 poengs forsprang p\xc3\xa5 Danmark.\n_START_SECTION_\nHendelser\n_START_PARAGRAPH_\nBBCs mange\xc3\xa5rige kommentator Terry Wogan var lite imponert over programlederne og manuset p\xc3\xa5 rim. Flere ganger omtalte han Back og Pilmark som \xc2\xabden lille havfruen og doktor D\xc3\xb8d\xc2\xbb, og la til: \xc2\xabDette paret kommer til \xc3\xa5 ta livet av deg\xc2\xbb. Senere i sendingen kalte BBC-kommentatoren Back for \xc2\xabtannfeen\xc2\xbb, bare for \xc3\xa5 \xc2\xabvariere litt\xc2\xbb. Hver gang programlederne kom p\xc3\xa5 skjermen, kom han med syrlige bemerkninger. Blant kommentarene var: \xc2\xabHvert \xc3\xa5r tenker du at det ikke kan bli verre. Og hvert \xc3\xa5r tar du feil.\xc2\xbb Kallenavnene og de sarkastiske kommentarene ble d\xc3\xa5rlig mottatt i Danmark, og Wogan fikk i ettertid sterk kritikk for kallenavnene._NEWLINE_Svenskenes bidrag, \xc2\xabListen to Your Heartbeat\xc2\xbb, ble f\xc3\xb8r konkurransen anklaget for \xc3\xa5 v\xc3\xa6re sv\xc3\xa6rt lik Belgias bidrag fra 1996, \xc2\xabLiefde is een kaartspel\xc2\xbb. Den belgiske komponistforeningen SABAM mente sangen var et plagiat, men de svenske l\xc3\xa5tskriverne, Henrik Sethsson og Thomas G:son, avviste anklagene. De belgiske komponistene bak \xc2\xabLiefde is een kaartspel\xc2\xbb truet imidlertid med rettslige skritt. Til slutt gikk det svenske plateselskapet Mariann med p\xc3\xa5 \xc3\xa5 betale en kompensasjon for \xc3\xa5 unng\xc3\xa5 rettssak._NEWLINE_DR fikk kritikk for pauseinnslaget med popgruppen Aqua. \xc3\x85rsaken var at frontfigur Lene Nystr\xc3\xb8m bannet p\xc3\xa5 direkten, noe som er i strid med konkurransereglene. Banningen var planlagt og skjedde da gruppen skulle fremf\xc3\xb8re sangen \xc2\xabBarbie Girl\xc2\xbb. Da vokalist Ren\xc3\xa9 Dif \xe2\x80\x93 i rollen som Ken \xe2\x80\x93 sa \xc2\xabHi, Barbie!\xc2\xbb, svarte Nystr\xc3\xb8m i rollen som Barbie: \xc2\xabFuck off, Ken!\xc2\xbb.'